NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-71/2013

**341a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z. (tlač 341) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

Národná rada Slovenskej republiky uznesením z 31. januára 2013 č. 413 sa uzniesla prerokovať vládny návrh zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z. (tlač 341) v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky

a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K vládnemu návrhu zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z. **(tlač 341)** zaujali **výbory** Národnej rady Slovenskej republiky tieto **stanoviská**:

**Ústavnoprávny výbor Národnej rady Slovenskej republiky** v uznesení zo dňa 26. februára 2013 č. 175

a

**Výbor Národnej rady Slovenskej republiky pre vzdelávanie, vedu, mládež a šport** v uznesení zo dňa 7. marca 2013 č. 62

zhodne **odporúčajú** návrh zákona **schváliť so zmenami a doplnkami** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce návrhy:

V čl. I, 3. bode § 2 písm. f) sa na konci pripájajú tieto slová „alebo dokladom o vykonávaní odbornej praxe“.

Ide o spresnenie predmetného ustanovenia, keďže odborná kvalifikácia môže byť potvrdená aj dokladom o vykonávaní odbornej praxe.

Výbor NR SR pre vzdelávanie, vedu, mládež a šport SR

**Gestorský výbor odporúča schváliť**

V čl. I, 3. bode sa v § 2 písm. l) slová „h) až j)“ nahrádzajú slovami „h) až k)“.

Legislatívno-technická úprava; odstránenie nesprávneho vnútorného odkazu.

Ústavnoprávny výbor Národnej rady SR

Výbor NR SR pre vzdelávanie, vedu, mládež a šport SR

**Gestorský výbor odporúča schváliť**

V čl. I sa za 3. bod vkladá nový 4. bod, ktorý znie:

„4. V § 6 ods. 6 sa slová „skúšku spôsobilosti“ nahrádzajú slovami „rozdielovú skúšku“.“

Ďalšie body sa primerane prečíslujú.

Legislatívno-technická úprava v nadväznosti na zmenu terminológie v § 2.

 Výbor NR SR pre vzdelávanie, vedu, mládež a šport SR

**Gestorský výbor odporúča schváliť**

V čl. I, 13. bode sa v § 19 ods. 2 úvodnej vete za slovo „odstránenie“ vkladá slovo „podstatných“.

Kompenzačný mechanizmus je uložený aj vtedy, ak je potrebné odstrániť podstatné rozdiely. Návrh v § 19 ods. 4 definuje, čo sa pod pojmom podstatné rozdiely rozumie. Vyššie uvedená legislatívno-technická úprava je terminologickým zosúladením ustanovenia.

Ústavnoprávny výbor Národnej rady SR

Výbor NR SR pre vzdelávanie, vedu, mládež a šport SR

**Gestorský výbor odporúča schváliť**

V čl. I, 13. bode sa v § 20 ods. 5 na konci slová „druhého bodu“ nahrádzajú slovami „prvého bodu“.

Legislatívno-technická úprava; odstránenie nesprávneho vnútorného odkazu.

Ústavnoprávny výbor Národnej rady SR

Výbor NR SR pre vzdelávanie, vedu, mládež a šport SR

**Gestorský výbor odporúča schváliť**

V čl. I sa vypúšťa 15. bod.

Doterajšie body sa primerane prečíslujú.

Ide o spresnenie predmetného ustanovenia upravujúceho náležitosti žiadosti o uznanie dokladu o vzdelaní.

 Výbor NR SR pre vzdelávanie, vedu, mládež a šport SR

**Gestorský výbor odporúča schváliť**

V čl. I sa za 17. bod vkladá nový 18. bod, ktorý znie:

„18. V § 28 sa vypúšťa písmeno d).

Doterajšie písmená e) až j) sa označujú ako písmená d) až i).“.

Doterajšie body sa primerane prečíslujú.

V súvislosti s uvedenou úpravou sa vykoná legislatívno-technická úprava v čl.

I 18. bode sa slová „písm. j)“ nahradia slovami „písm. i)“.

Legislatívno-technická úprava v nadväznosti na zmenu subjektu vykonávajúceho rozdielovú skúšku v § 20.

 Výbor NR SR pre vzdelávanie, vedu, mládež a šport SR

**Gestorský výbor odporúča schváliť**

V čl. II sa slová „1. apríla 2013“ nahrádzajú slovami „1. júna 2013“ a súčasne v čl. I 19. bode § 31a sa v nadpise slová „1. apríla 2013“ nahrádzajú slovami „1. júna 2013“ a  v texte ustanovenia sa  slová „1. aprílom 2013“ nahrádzajú slovami „1. júnom 2013“ a slová „31. marca 2013“ nahrádzajú slovami „31. mája 2013.“

Z hľadiska trvania legislatívneho procesu v Národnej rade Slovenskej republiky, ako aj 15 dňovej lehoty prezidenta Slovenskej republiky na posúdenie zákona, je potrebné upraviť dátum nadobudnutia účinnosti zákona [čl. 87 ods. 2 až 4 a čl. 102 ods. 1 písm. o)] a v dôsledku toho aj lehoty v prechodných ustanoveniach.

 Ústavnoprávny výbor Národnej rady SR

 Výbor NR SR pre vzdelávanie, vedu, mládež a šport SR

 **Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať:

o  návrhoch v bodoch **1 až 8 spoločne**a  tieto **schváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z. **(tlač 341) schváliť v  znení pozmeňujúcich a doplňujúcich návrhov** uvedených v tejto správe.

Predmetná **spoločná správa výborov** Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z. **(tlač 341)** vo výboroch v druhom čítaní **bola schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 12. marca 2013 č. 64.

Týmto uznesením výbor zároveň poveril spoločného spravodajcu **Pavla Gogu**, aby na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a zároveň ho poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava marec 2013

**Mojmír Mamojka v. r.**

predseda

Výboru NR SR pre vzdelávanie, vedu, mládež a šport